Datasets:

Svngoku

/

kikongo-bible-asr

like 1

Ebuna ntotila ya Yeriko tindilaka Rahabi ndinga nde: Basisa babakala yina kwisaka na nge mpi yina kele na nzo na nge, sambu bo me kwisa kutala insi ya mvimba na mayele.

Kansi nkento yina bakaka babakala yina zole mpi bumbaka bo. Ebuna yandi tubaka nde: Ee, bantu yina kwisaka na mono, kansi mono zabaka ve kisika bo katukaka.

Na mpimpa ntangu bo zolaka kukanga kielo ya mbanza, bo basikaka. Mono me zaba ve kisika bo me kwenda, kansi kana beno landa bo nswalu, beno ta kanga bo.

(Kansi, yandi matisaka bo na ludi mpi bumbaka bo na nsi ya tu-banti ya lino yina yandi tulaka na ndonga kuna.)

Yo yina bantu landaka bo na ndambu ya Yordani na bisika yina bo lenda sabuka na makulu, mpi bantu kangaka kielo ya mbanza ntangu bantu yina vandaka kulanda bo basikaka.

Na ntwala nde babakala yina kulala, Rahabi tombukaka na ludi kisika bo vandaka.

Yandi tubilaka bo nde: Mono me zaba nde Yehowa ta pesa beno insi yai mpi mono me zaba nde beto yonso ke wa beno boma. Bantu yonso ya ke zingaka na insi yai me lemba nitu sambu na beno

sambu beto waka mutindu Yehowa yumisaka masa ya Nzadi-Mungwa ya Mbwaki na ntwala na beno ntangu beno basikaka na Ezipte, mpi mambu yina beno salaka bantotila zole ya bantu ya Amore, Sihoni mpi Ogi, yina beno fwaka na simu yina ya nkaka ya Yordani.

Ntangu beto waka mambu yina, bantima na beto lembaka, mpi muntu mosi ve kele diaka ti kikesa sambu na beno, sambu Yehowa Nzambi na beno kele Nzambi na zulu mpi awa na ntoto.

Ntangu yai, pardo, beno zenga kieleka na ntwala na mono na zina ya Yehowa nde, sambu mono me monisila beno zola ya kwikama, beno ta monisila bantu ya nzo ya tata na mono mpi zola ya kwikama mpi beno fwete pesa mono kidimbu yina mono ta tudila ntima.

Beno fwete fwa ve tata na mono, mama na mono, bampangi na mono ya babakala ti ya bankento, mpi bantu na bo yonso, mpi beno fwete gulusa beto na lufwa.

Ebuna babakala yina tubilaka yandi nde: Beto ta pesa luzingu na beto sambu na beno! Kana nge songa ve bantu mambu na beto, beto ta monisila nge zola ya kwikama mpi kwikama ntangu Yehowa ta pesa beto insi yai.

Na nima, yandi kulumusaka bo na nsinga na nela, sambu nzo na yandi vandaka na lweka ya kibaka ya mbanza. Ya kieleka, yandi vandaka kuzinga na zulu ya kibaka.

Ebuna yandi tubilaka bo nde: Beno kwenda na ntoto ya bangumba mpi beno bumbana kuna bilumbu tatu, sambu bantu yina ke landa beno kumona beno ve. Na nima, ntangu bantu ya ke landa beno ta vutuka, beno lenda simba nzila mpi beno kwenda.

Babakala yina tubilaka yandi nde: Beto ta vanda ve na makambu sambu na ndefi yai ya nge me lomba beto na kudia

kana, ntangu beto ta kota na insi yai, nge kangisa nsinga yai ya mbwaki mingi na nela yai ya nge me kulumusila beto. Nge fwete vukisa kisika mosi tata na nge, mama na nge, bampangi na nge, mpi bantu yonso ya nzo ya tata na nge na nzo na nge.

Ebuna kana muntu kubasika na bakielo ya nzo na nge mpi kukwenda na nganda, menga na yandi ta vanda na ntu na yandi mosi, mpi beto ta vanda ve na makambu. Kansi kana mbi kubwila muntu yina kele ti nge na kati ya nzo, menga na yandi ta vanda na ba-ntu na beto.

Kansi kana nge zabisa bantu mambu na beto, beto ta vanda na makambu ve sambu na ndefi yai ya nge me lomba beto na kudia.

Yandi vutulaka nde: Bika yo vanda mutindu beno me tuba.

Ebuna yandi bikaka bo, bo simbaka nzila mpi bo kwendaka. Na nima, yandi kangisaka nsinga ya mbwaki mingi na nela yina.

Bo katukaka mpi kwendaka na ntoto ya bangumba mpi bo bikalaka kuna bilumbu tatu, tii kuna bantu yina vandaka kulanda bo vutukaka. Bantu yina vandaka kulanda bo sosaka bo na banzila yonso, kansi bo monaka bo ve.

Na nima, bo katukaka na ntoto yina ya bangumba, bo sabukaka nzadi mpi bo kumaka na Yozue mwana ya Nuni. Bo telaka yandi mambu yonso yina bo kutanaka na yo.

Ebuna bo tubilaka Yozue nde: Yehowa me pesa beto insi yina ya mvimba. Ya kieleka, bantu yonso ya ke zingaka na insi yina me lemba nitu sambu na beto.

Ebuna Yehowa tubilaka Yozue nde:

Songa bantu ya Izraele nde, ‘Beno sola bambanza ya kutinina yina mono zabisaka beno na nzila ya Moize,

sambu muntu yina me fwa muntu kukonda kukana to na luzolo ve kutina kuna. Mpi yo ta vanda bisika ya beno ta tininaka muntu yina ke vutula mbi sambu na menga.

Yandi fwete tina na mosi ya bambanza yina mpi kutelama na munoko ya kielo ya mbanza yina mpi kutuba mambu na yandi na ntwala ya bankuluntu ya mbanza yina. Ebuna bo fwete yamba yandi na mbanza yina, kupesa yandi kisika, mpi yandi ta zinga ti bo.

Kana muntu yina ke vutula mbi sambu na menga ke kudikisa yandi, bo fwete pesa ve muntu yina fwaka muntu na maboko na yandi, sambu yandi fwaka nkweno na yandi na luzolo ve mpi yandi vandaka ve kumenga yandi ntete.

Yandi fwete zinga na mbanza yina tii kuna bo ta sambisa yandi na ntwala ya bantu ya Izraele mpi yandi ta bikala kuna tii na lufwa ya nganga-nzambi ya nene yina kele na kiyeka na ntangu yina. Na nima, muntu yina fwaka muntu lenda vutuka na mbanza yina yandi katukaka, mpi lenda kota na mbanza na yandi mpi na nzo na yandi.’

Yo yina, bo santisaka Kedeshi na Galilea na ntoto ya bangumba ya Naftali, Shekemi na ntoto ya bangumba ya Efrayimi, mpi Kiriati-arba, disongidila, Ebroni, na ntoto ya bangumba ya Yuda.

Pene-pene ya Yordani, na esti ya Yeriko, bo solaka Besere na ntoto-makanga na zulu ya ngumba na dikanda ya Rubeni, Ramoti na Gileadi na dikanda ya Gadi, mpi Golani na Bashani na dikanda ya Manase.

Bambanza yai kumaka bambanza yina bo solaka sambu na bantu yonso ya Izraele mpi sambu na banzenza yina ke zinga na kati na bo, sambu konso muntu yina me fwa muntu kukonda kukana kutina kuna mpi kufwa ve na maboko ya muntu yina ke vutula mbi sambu na menga na ntwala nde bo sambisa yandi na ntwala ya bantu ya Izraele.

Ebuna Yozue telamaka na suka-suka, ebuna yandi ti bantu yonso ya Izraele katukaka na Shitimi mpi kwisaka kukuma na Yordani. Bo lalaka pana na ntwala ya kusabuka.

Na nima ya bilumbu tatu, bakapita lutaka na camp ya mvimba

mpi bo songaka bantu nde: Ntangu beno ta mona banganga-nzambi yina kele Balevi ke nata sanduku ya kuwakana ya Yehowa Nzambi na beno, beno fwete katuka na kisika na beno mpi kulanda yo.

Kansi beno bika kitamina ya maboko ti yo beno pusana ve pene-pene mingi ti yo, sambu beno zaba nzila ya kukwenda, sambu beno me salaka ntete ve nzietelo mutindu yai.

Yozue tubilaka bantu nde: Beno kudisantisa, sambu mbasi Yehowa ta sala mambu ya kuyituka na kati na beno.

Ebuna Yozue tubilaka banganga-nzambi nde: Beno baka sanduku ya kuwakana mpi beno luta na ntwala ya bantu. Yo yina bo bakaka sanduku ya kuwakana mpi bo kwendaka na ntwala ya bantu.

Na nima, Yehowa tubilaka Yozue nde: Bubu yai mono ta yantika kupesa nge nkembo na meso ya Izraele ya mvimba, sambu bo zaba nde mono ta vanda ti nge kaka mutindu mono vandaka ti Moize.

Nge ta songa banganga-nzambi yina ke nataka sanduku ya kuwakana nde: ‘Ntangu beno ta kota na masa ya Yordani, beno ta telama na kati ya Yordani.’

Yozue tubilaka bantu ya Izraele nde: Beno kwisa awa mpi beno wa mambu yina Yehowa Nzambi na beno me tuba.

Ebuna Yozue tubaka nde: Na mambu yai beno ta zaba nde Nzambi ya moyo kele na kati na beno, mpi nde yandi ta kula kibeni na ntwala na beno bantu ya Kanana, bantu ya Heti, bantu ya Hivi, bantu ya Perizi, bantu ya Girgashi, bantu ya Amore, mpi bantu ya Yebusi.

Sanduku ya kuwakana ya Mfumu ya ntoto ya mvimba ke kota na Yordani na ntwala na beno.

Ntangu yai beno baka babakala na makanda ya Izraele, bakala mosi na konso dikanda,

mpi ntangu makulu ya banganga-nzambi yina ke nataka Sanduku ya Yehowa, Mfumu ya ntoto ya mvimba, ta simba masa ya Yordani, masa ya Yordani yina ke katuka na zulu mpi ke kulumuka ta telama, mpi yo ta telama bonso kibaka.

Yo yina, ntangu bantu katukaka na batenta na bo na ntwala nde bo sabuka Yordani, banganga-nzambi yina ke nataka sanduku ya kuwakana kwendaka na ntwala ya bantu.

Ntangu bantu yina ke nataka Sanduku kumaka na Yordani mpi banganga-nzambi yina ke nataka Sanduku kotisaka makulu na bo na masa ya Yordani (bilumbu yonso ya nsungi ya kukatula bima na bilanga, balweka ya Yordani ke fulukaka na masa),

masa yina ke katukaka na zulu mpi ke kulumukaka, telamaka kisika mosi. Yo telamaka bonso kibaka ntama kibeni na Adami, mbanza yina kele pene-pene na Saretani, ebuna masa yina ke kulumukaka na ndambu ya Nzadi-Mungwa ya Araba, Nzadi ya Mungwa, yumaka. Yo telamaka, ebuna bantu sabukaka na ntwala ya Yeriko.

Ntangu banganga-nzambi yina vandaka kunata sanduku ya kuwakana ya Yehowa telamaka na ntoto ya kuyuma na kati-kati ya Yordani, Izraele ya mvimba vandaka kusabuka na ntoto ya kuyuma tii kuna dikanda ya mvimba manisaka kusabuka Yordani.

Ntangu dikanda ya mvimba manisaka kusabuka Yordani, Yehowa tubilaka Yozue nde:

Baka babakala na kati ya bantu, bakala mosi na konso dikanda,

mpi songa bo nde: ‘Beno baka matadi na kati-kati ya Yordani, na kisika yina makulu ya banganga-nzambi telamaka, beno nata yo mpi beno tulula yo na kisika yina beno ta lala.’

Ebuna Yozue bingaka babakala yina yandi solaka na kati ya bantu ya Izraele, bakala mosi na konso dikanda,

mpi yandi tubilaka bo nde: Beno luta na ntwala ya Sanduku ya Yehowa Nzambi na beno na kati-kati ya Yordani, mpi konso muntu fwete baka ditadi mosi na dipeka na yandi, na kutadila ntalu ya makanda ya bantu ya Izraele,

sambu yo vanda kidimbu na kati na beno. Kana bana na beno kuyula beno na bilumbu ke kwisa nde, ‘Sambu na nki beno me tulaka matadi yai awa?’

beno fwete songa bo nde: ‘Sambu masa ya Yordani telamaka na ntwala ya sanduku ya kuwakana ya Yehowa. Ntangu yo sabukaka Yordani, masa ya Yordani telamaka. Matadi yai ta vanda ngibusa ya mvula na mvula sambu na bantu ya Izraele.’

Yo yina, bantu ya Izraele salaka kaka mutindu Yozue songaka bo. Bo bakaka matadi na kati-kati ya Yordani, kaka mutindu Yehowa songaka Yozue, sambu yo fwanana ti ntalu ya makanda ya bantu ya Izraele. Bo nataka yo na kisika yina bo zolaka kulala mpi bo tululaka yo kuna.

Yozue tedimisaka matadi ya nkaka na kati-kati ya Yordani na kisika yina makulu ya banganga-nzambi yina vandaka kunata sanduku ya kuwakana telamaka, mpi matadi yina kele kuna tii bubu yai.

Banganga-nzambi yina vandaka kunata Sanduku telamaka na kati-kati ya Yordani tii kuna mambu yonso yina Yehowa songaka Yozue na kuzabisa bantu manaka, na kuwakana ti mambu yonso yina Moize songaka Yozue. Na ntangu yina yonso, bantu sabukaka nswalu.

Ntangu bantu yonso manisaka kusabuka, Sanduku ya Yehowa mpi banganga-nzambi sabukaka na meso ya bantu.

Ebuna bana ya Rubeni, bana ya Gadi, mpi ndambu ya dikanda ya Manase sabukaka na ndonga ya bitumba na ntwala ya bantu ya nkaka ya Izraele, kaka mutindu Moize songaka bo.

Basoda kiteso ya yina vandaka ti binwaninu sambu na bitumba sabukaka na ntwala ya Yehowa mpi kumaka na ntoto ya zelo na zelo ya Yeriko.

Na kilumbu yina, Yehowa pesaka Yozue nkembo na meso ya Izraele ya mvimba, ebuna bo vandaka kuzitisa yandi mingi na luzingu na yandi ya mvimba kaka mutindu bo vandaka kuzitisa Moize mingi.

Na nima, Yehowa tubilaka Yozue nde:

Songa banganga-nzambi yina ke nataka sanduku ya Kimbangi na kubasika na Yordani.

Ebuna Yozue songaka banganga-nzambi nde: Beno basika na Yordani.

Ntangu banganga-nzambi yina vandaka kunata sanduku ya kuwakana ya Yehowa basikaka na kati-kati ya Yordani mpi bitambi ya makulu na bo niataka ntoto ya kuyuma, masa ya Yordani yantikaka kuluta diaka mpi yo fulusaka balweka na yo mutindu yo vandaka ntete.

Bantu ya Izraele sabukaka Yordani na kilumbu ya kumi ya ngonda ya ntete mpi bo salaka camp na Gilgale na ndilu ya esti ya Yeriko.

Ebuna matadi yina bo bakaka na Yordani, Yozue tedimisaka yo na Gilgale.

Na nima, yandi tubilaka bantu ya Izraele nde: Na bilumbu ke kwisa, kana bana na beno kuyula beno nde, ‘Matadi yai ke tendula inki?’

beno fwete tendudila bana na beno nde: ‘Izraele sabukaka Yordani na ntoto ya kuyuma

ntangu Yehowa Nzambi na beno yumisaka masa ya Yordani na ntwala na bo tii kuna bo sabukaka yo, kaka mutindu Yehowa Nzambi na beno salaka na Nzadi-Mungwa ya Mbwaki ntangu yandi yumisaka yo na ntwala na beto tii kuna beto sabukaka yo.

Yandi salaka yo sambu bantu yonso ya nsi-ntoto kuzaba nde diboko ya Yehowa kele ngolo mingi mpi sambu beno wa Yehowa Nzambi na beno boma ntangu yonso.’

Ntangu bantotila yonso ya bantu ya Amore yina vandaka na ndambu ya westi ya Yordani mpi bantotila yonso ya bantu ya Kanana yina vandaka pene-pene ya nzadi-mungwa waka nde Yehowa yumisaka masa ya Yordani na ntwala ya bantu ya Izraele tii kuna bo sabukaka, bantima na bo lembaka, mpi kikesa na bo yonso manaka sambu na bantu ya Izraele.

Na ntangu yina Yehowa tubilaka Yozue nde: Sala sambu na nge mosi bambele na matadi ya sileksi mpi yotisa diaka babakala ya Izraele, sambu na mbala ya zole.